Truchmenai
Truchmenai (rus. трухмены), Stavropolio turkmėnai (rus. ставропольские туркмены) – turkmėnų etninė grupė, gyvenanti Stavropolio krašte šiaurės rytuose (Rusija). Truchmenų protėviai į dabartinę vietą (Turkmėnų rajonas ir Neftekumsko rajono šiaurė) atsikėlė XVII a. pabaigoje – XVIII a. pradžioje iš Mangyšlako pusiasalio, kur atsiskyrė nuo turkmėnų genčių čoudorų, igdyrų ir sojunadžių. 1609 m. į Pakaspijo stepes atsikėlė kalmukai, dalis jų užkariautų Mangyšlako turkmėnų tapo torgutų chano Cho-Urliuko asmens sargybiniais. Su jais ir siejama truchmenų kilmė. Truchmenų kalba – turkmėnų kalbos dialektas, kuriame jaučiama gana ryški nogajų kalbos įtaka, nes truchmenų klajojimo vietos ribodavosi su nogajų klajojimo vietomis. 2002 m. gyventojų surašyme truchmenai buvo priskirti prie turkmėnų. Stavropolio krašte buvo užregistruota 13,9 tūkst, truchmenų.